Csukás István

*Versek a* Vásár *című gálaesthez*

**Első rész**

**V.**

Hé! Hó! Ott ki dibeg-dobog?

Hű! Valaki erre robog!

Mint légy után tehén farka,

fürgén jár a csizmasarka!

Legény lesz, mert kajla bajsza

mögött tolakszik az arca,

s nadrágja van, nem szoknyája,

s éppen illik is reája!

Mint a szekér: elöl rudas!

Mint a hordó: hátul lukas!

 Mégsem hordó, mégsem szekér,

hanem csak egy szegény legény!

Mint a bika, ha már szédül,

mint a kakas, ha már kékül,

mint a torony,ha már szétdül

– olyan ő a leány nélkül!

 Mint a gólya a kéményre,

mint a vitorla a szélre,

mint a kisbíró az észre,

– vágyik a lány szerelmére!

És hol van a vágy tárgya?

Miért vágyik vetett ágyra?

Mért remeg a lábaszára?

– Mert így született az árva!

**VI.**

Jó publikum, hű közönség,

itt ma mindenki nevessék,

ölelje át a kedvesét,

és hadd kezdjem el a mesét!

Hol volt, hol nem, volt egy leány,

a két orcája halovány,

a haja meg aranysárga,

és elindult a vásárba.

Nézelődni, sétálni,

tán vőlegényt találni,

a haját kisütötte,

a száját kiföstötte.

Ahogy sétál kevélyen,

szemébe nézett mélyen

suszterinas, péklegény,

– az fiatal, ez meg vén!

Kuksolva a sátorba

megszólítja őt sorba

hetyke árús, jótorkú

majd megsiketül attúl!

**VII**.

Itt a papucs, papucsos,

pi, pi, pi, pi, pipiros!

Pa, pa, pa, pa, anyukád

épp ilyet álmodott rád!

Van itt fazék, van itt köcsög,

épp akkora mint a csöcsöd!

Kívül szőrös, belül nedves,

a legénynek igen kedves,

de nem sajtár, de nem roocska,

csikóbőrös kulacsocska!

Kendő, kendő, fejkendő,

azt viseli minden nő,

akkor is, ha szégyenlős,

ettől lesz ő viselős!

Mézeshuszárt vegyenek,

gyere ide, te gyerek,

füled kajla, szád görbe,

 nézz bele a tükörbe!

Van itt csizma kérges, rámás,

könnyű benne lépés, járás,

hogyha szűk, hát nem lötyög,

nem fáj benne a bütyök!

Ki ide jön s el nem szalad,

annak jut egy pörge kalap!

Van itt magos, van lapos,

csókoltat a kalapos!

Hogyha kimész a csűrbe,

sose menjél, csak szűrbe!

S hogyha nem mész egyedül,

mindig te legyél felül!

Itt a konyhás, lacikonyhás,

itt a sült hús csoda pompás!

Hurka, kolbász, dagadó,

üres hasba az való!

**VIII**.

Jer a táncba, jer a táncba,

lány a fiút megtalálja,

megtalálja, majd elszédül,

a szemébe belerévül.

Jer a táncba, jer a táncba,

fiú a lányt megtalálja,

megtalálja, átkarolja,

átkarolja, megcsókolja.

**IX.**

Tükrösszívű mézeshuszár,

nélküled nem szép a vásár,

legény veszi a leánynak,

mégpedig a babájának.

Kicsi tükör a közepén,

mézesszívet vesz a legény,

a tükör a vágyát szólja,

s mint a méz, édes a csókja.

**X.**

Ó, ó, ó, ó! Rajta, rajta!

Nincs erő, mely elszakajtsa,

hogyha két szív összevágyik!
Ne álljatok meg az ágyig!

**XI.**

Vagyis épp ott hagytam abba,

szép a lány, ha szappanhabba

mosdik s törülközi aztán,

s előttünk áll fénylőn, tisztán!

Olyan mint egy liliomszál!

**XII.**

 S szép a legény, ha a szemét

jól kitörülgeti elébb!

Nagyot pök a csizmájára,

s utána a táncot járja!

Olyan, mint egy sudár nyárfa!

**XIII.**

Hé! Hó! Mint az erős szélben

összehajlik két ág szépen,

úgy találnak rá egymásra,

mint a levél nő a fára!

Örvendezzünk e két szívnek,

akik itt egymáshoz érnek,

vigadozzunk együtt velük,

s ragyogjon orcánk, míg élünk!

**XIV.**

De ne menjen senki haza,

most kezdődik a lakoma,

utána lesz tánc és zene!

Nehogy elvigye a fene!

Szünet után találkozunk,

borzongunk és vigadozunk,

akkorát mulatunk, meglásd

hogy szétrugjuk itt a hídlást!

A nyomtatásban még meg nem jelent rigmust, amelynek a részletét itt közöljük, felkérésre írta, Novák Ferenc juttatta el hozzánk.